
Ökológiai termesztéssel előállított, tájjelegű paradicsomtípusok beltartalmi paramétereinek vizsgálata

Bevezetés: A hazánkban termesztett és fogyasztott zöldség-, gyümölcsfélék közül az egyik legkedveltebb a paradicsom. Az ország egyes tájaira jellemző típusok ökológiai termesztésbe történő adaptálásának lehetőségét vizsgálják a Corvinus Egyetem Ökológiai és Fenntartható Gazdálkodási Rendszerek Tanszékének munkatársai, elsősorban kertészeti szempontokból, melyeket mi táplálkozástudományi paraméterek vizsgálataival egészítünk ki, immár második éve.
Azt feltételeztük, hogy a termés bioaktív vegyületeinek típusonkénti eltérései egyértelműen megítélhetőek azonos termesztési körülmények és feldolgozási módszerek mellet, ezáltal kiválaszthatók az egészségmegőrzés szempontjából legértékesebb típusok. Célunk ezen feltételezésünk ellenőrzése volt.
Módszerek: A Budapesti Corvinus Egyetem Soroksári Tangazdaságából származó, az ország különböző tájegységeire jellemző paradicsomtípusokat vizsgáltunk 2012 és 2013 termésszezonjaiban vett mintákon.
A méréseket az SE-ETK Dietetikai és Táplálkozástudományi Tanszék és a BCE-ÉTK Alkalmazott Kémia Tanszék laboratóriumaiban végeztük. A beltartalmi értékek változását 15 különböző paradicsomtípusban vizsgáltuk. A paradicsom típusok összehasonlítására megközelítőleg 80%-os érettségű terméseket választottunk.
Vizsgáltuk az antioxidáns-kapacitást DPPH módszer és FRAP-assay segítségével, az összes polifenoltartalmat Folin-Denis módszerrel, a likopin tartalmat spektrofotometriásan, apoláros kivonást követően BHT jelenlétében, az összes oldható szárazanyagtartalmat refraktometriásan, a termés pH-értékét, illetve a titrálható savtartalmat.
Adatainkat a GraphPad Prism version 5.00 for Windows (GraphPad Software, San Diego California USA) segítségével elemeztük.
Eredmények: Korábbi vizsgálati eredményeinkből kiderült, hogy a paradicsom beltartalmi értékeit az érettségi stádium jelentősen befolyásolja. Vizsgálatunk jelen fázisában sikerült igazolnunk, hogy táplálkozástudományi szempontból legalább akkora különbségek manifesztálódhatnak az egyes típusok, mint azonos típus érettségi stádiumai között.
Következtetés: Egyes paradicsomtípusok bioaktív komponensek szempontjából előnyösebbek lehetnek, ugyanakkor a határozott állásfoglaláshoz további vizsgálatok szükségesek.



